text: Borgermøde om kasernen
  13 marts 2013 kl. 21.33
  Onsdag aften blev der holdt borgermøde på Hærens Sergentskole i Sønderborg for at få borgernes idéer til, hvad der nu skal ske med byens kaserne.
  Overskriften for mødet var "Sønderborg Kaserne - hvad så nu?", og formålet med mødet var at tænke frem og komme videre, efter folketingspolitikerne i Forsvarsudvalget mandag meldte ud, at kasernen i Sønderborg skal lukke.
  Borgerne blev derfor spurgt om deres forslag og bekymringer omkring kasernebygningerne og øvelsesterrænet i Sønderborg. Et af spørgsmålene var, om der skal være skole, hotel, lejligheder eller noget helt andet på Sønderborg Kaserne?
  Svaret fra borger og pensionist Ivar Rasmussen var:
  - Et universitet er oplagt. Der bliver talt om, at vi skal have et internationalt universitet. Det er oplagt at udvide i Sønderborg i stedet for at udvide på grænsen, sagde Ivar Rasmussen til TV SYD.
  